Il merclis vegnan puspè

Da Gisula Tscharner, Veulden

Nus avain en vischnanca ina stizun Volg (dapi che Coop ans ha bittà ord la chadaina, pervi da la rendita mancanta), e las vendidras sa sprovan da cuntentar e servir bain la clientella cun spertadad, servetschs spezials e tge sai jau sco anc. Quai è er nair basegn, la rauba custa 15–25% dapli che pli baud tar Coop.

Avant ca. in onn hani tuttenina repartì in carnet, a la cassa, dumandond, sch’ins veglia er marcas per tatgar en. Jau hai lura sfeglià enturn en quest carnet cun differentas, hai guardà sin l’indriz nov, pia las rollas per sdrappar las marcas da 2 e da 10 francs; e la giuvna sper la cassa m’ha scuvert cun ina vusch da generusadad ch’in carnet emplenì da merclis per 1000 ma procuri 10 francs suren… En mes intern èn repassads ils temps avant 40 onns, cur che las stizuns han er empruvà da tegnair e spendrar lur clientas cun merclis. La mamma scheva lura: “Tgi va a cumprar en per mai? Jau hai er in carnet da merclis plain!” Uiii, lura mintgin dals tschintg uffants ch’era pront dad ir en stizun e da purtar a chasa la tastga greva; ils raps dal carnet dastgav’el numnadamain salvar.

Jau hai er spert quintà ora, quant temp ch’jau vegni a perder cun tschertgar ensemen adina quellas marcas, cun las tatgar en…

Diesch francs sin x cumpras en la valur da milli francs… tge proporziuns! Però ma decidida dad entschaiver puspè cun quest “Märklitürk” sun jau tuttina. Ord solidaritad, ord nostalgia. Povras vendidras: Ellas ston mintga gia dumandar, er ils turists: “Wänd Sie Märkli?”

Ier avantmezdi hai jau er pajà, en il Volg, sper la cassa. Lura ma dumonda la dunna sco adina, sch’jau veglia ils merclis. Jau: “Gea”. Sch’jau veglia er ils auters merclis per la vaschella? Ed jau, riend: “Na grazia, jau hai vaschella avunda.” Sper la cassa stattan ussa trais rollas cun merclis plus in prospect cun la vaschella ch’ins sa spargnar ensemen cun ils merclis blau stgirs. La vaschella na survegn ins betg gratuitamain, sa chapescha, mo cun ina pitschnina reducziun. 

Uss hai jau gronda mirveglia, cun tgenins ulteriurs merclis ch’i vegnan anc sin Nadal u sin Pasca u l’avust proxim.